Crowd1: Finansiële instansies waarsku oor ‘piramideskema’(Foto: Verskaf) Die finansiëlesektorreguleerder (FSCA) het vandeesweek gewaarsku dat Crowd1 nie magtiging het om finansiële dienste te lewer nie en tans deur die Reserwebank ondersoek word om vas te stel of dit soos ŉ bank optree deur geld by mense te vat en dit dan in besit te hou. Die bank het mense ook gewaarsku om uiters versigtig te wees as hulle geld by ongereguleerde ondernemings wil belê. Dit gons op sosiale media oor die kitswelvaartplan, Crowd1, ná dié onderneming die afgelope naweek in koerantberigte as ŉ reusepiramideskema beskryf is. Derduisende Suid-Afrikaners, onder wie bekende sportmanne, tel onder die meer as ses miljoen mense wat na bewering wêreldwyd geld in dié netwerk belê het. Van dié beleggers is nou erg bekommerd dat hulle ŉ rat voor die oë gedraai is. Ander glo steeds Crowd1 gaan al hulle finansiële sorge laat verdwyn. Dié beleggers skel op sosiale media op beleggers wat koue voete begin kry en dreig dat die “grootbase” van Crowd1 teen die media optree. (Foto: Verskaf) Dit kom boonop nou voor of die stigters van Crowd1 verbind word met vorige piramideskemas waardeur beleggers geld verloor het. Crowd1, oftewel Impact Crowd Technology, het in Swede ontstaan, ŉ draai in Dubai gemaak en toe na Madrid in Spanje verskuif. Die onderneming word beskryf as ŉ internasionale multivlak- digitale bemarkingsnetwerk wat wêreldwyd by die aanlyn dobbel- en speletjiesbedryf geaffilieer is en beweer dat hulle hul inkomste onder meer daaruit verkry. Die twee ondernemings waarby Crown1 geaffilieer is, Affiglo en Miggster, se webwerwe is egter tans nie interaktief nie. Geen produkte, afgesien van opvoedkundige pakkette, word versprei of verkoop nie en dit lyk asof die sakemodel slegs gegrond is op die verkryging van nuwe lede wat deur die reeds bestaande lede gewerf word. Ingevolge Suid-Afrikaanse wetgewing word dit as ŉ piramideskema beskou. Dit kon nie bevestig word of die Nasionale Verbruikerskommissie (NCC) ook die onderneming ondersoek nie. Crowd1 hou egter vol dat hulle ŉ massabemarkingsnetwerk bedryf wat volgens ŉ eenvoudige stelsel ontwerp is. Dit word beskryf as ŉ “vyfminute-onderneming wat vinnig besig is om ŉ eenminuut-onderneming te word”. “Dis bloot sagteware wat op ŉ slimfoon afgelaai word en wat die gewone man op straat toelaat om deel te wees van waarskynlik dié maklikste onderneming op hierdie planeet,” sê Crowd1 Suid-Afrika se Derick Roberts tydens ŉ aanlyn bemarkingspraatjie wat na bewering voor ŉ groot gehoor in Durban opgeneem is. Johan Staël von Holstein. (Foto: Verskaf) “Ons praat van persoonlike bemarking, deesdae kan jy alles op jou selfoon doen, dis soos ŉ digitale biblioteek wat jou tot die Gig-ekonomie toegang gee,” vertel hy. Die vier verskillende beleggingspakkette kos tussen €99 en €2 499 en volgens die bemarkingsmateriaal kan beleggers tot €20 000 of sowat R391 000 per week verdien. Op Facebook word die skema se beleggingsvoordele selfs in Zoeloe besing – daar is glo reeds ŉ Afrikakantoor in Sandton oopgemaak. Dis nie duidelik wie die onderneming in Swede begin het nie en volgens die Sweedse webwerf Trijo News het nie een van die moontlike kandidate juis ŉ onbevlekte verlede nie. Twee van hulle is Swede, Jonas Eric Werner en Johan Staël von Holstein, wat albei glo verbind word met ander vorige piramideskemas wat mense op lang termyn verarm gelaat het. ŉ Suid-Afrikaanse blogger, Badisa Boikanyo, het wyd navorsing oor Crowd1 gedoen en beweer nou dat Werner en Von Holstein betrokke was by die piramideskemas Synkronise en Spinglo, wat slegs drie jaar bestaan het voor dit in 2012 in duie gestort het. Jonas Eric Werner. (Foto: Verskaf) “Werner was destyds die bedryfshoof van Synkronise en die skema se sakemodel was feitlik 100 persent soortgelyk aan dié van Crowd1,” sê Boikanyo op sy blog. Von Holstein is in September verlede jaar aangestel as Crowd1 se uitvoerende hoof. Hy het as entrepreneur bekendheid in Swede verwerf, maar die meeste van sy vorige ondernemings het gevou of is ontbind. Die derde moontlike stigter van Crowd1 is ŉ burger van Ciprus, Stelios Piskopianos, die eienaar van Crowd1 Network Europe Ltd. Hy is ook die geregistreerde eienaar van al die Crowd1-webwerwe asook Affiglo en Miggster se onderskeie webwerwe wat nog nie interaktief is nie. Die Bank van Namibië het Crowd1 in Februarie vanjaar onwettig verklaar en die netwerk daar verbied. Namibiërs wat steeds volhou om landgenote te werf om geld te belê, kan met tot ŉ miljoen rand beboet of tien jaar tronkstraf opgelê word. “Die sakemodel is nie volhoubaar nie en mense wat laat inkom, gaan uiteindelik hulle geld verloor,” het die bank in ŉ verklaring gesê.